Yir 2
Bäny I-thɛ-rɛl kɛ Kuoth piny
1
Kä cu ruac Kuɔth ben kä ɣä wëë i̱, 
2
“Wër lät ni ruac ɛmɛ ji̱ Jɛ-ru-tha-lɛm, laar Kuoth Nhial jɛ i̱,
‘Ɣän cä ŋa̱th ŋuɛɛtädu tim,
kɛnɛ nhök kaathädu,
kɛ guur ëë guuri ni ɣä däärdɔaar
mi luɔ̱t mi /ca dee pith.
3
Kä ji̱n I-thɛ-rɛl gɔaa i̱ mëëdan
kɛ ɣä,
ce̱tdi nikɛ dɛy jiɛn
tin nhiam ŋer.
Kä nɛy diaal tëë ɛ kɛn i̱ muɔckɛ
ji̱ riɛk cä kɛ moc duer
cu riɛk kɛ pen ikä,’
ruac ni ɣän Kuoth Nhial.”
4
Liɛŋɛ ruac Kuɔth Nhial lö ji̱ dhɔaar Je-kɔb, kɛ yɛn ji̱ dhɔaar I-thɛ-rɛl. 
5
Ci Kuoth wee i̱,
“Ɛ duer in mith ci guuri jɛ
jek kä ɣä mɔ,
mɔ cikɛ rɔ̱ nɔ̱a̱n kɛ ɣä mɔ,
mɔ ca wä guɔ̱ɔ̱r ni kuth
ti thil luɔt ɔ,
tin cikɛ jak kä thil luɔt ɔ?
6
Kä /kenkɛ ɣä go̱r,
‘Ɣän Kuoth Nhial ëë no̱o̱ŋkɛ
raar ro̱o̱l I-jëp,
mëë bo̱o̱th kɛ rɛy dɔaar mi luɔ̱t,
dɔr rɛ̈w kɛnɛ muth mi col,
rɛy dɔaar mi /ka̱n met döny cio̱o̱k
kä thilɛ ram mi ciɛŋ jɛ?’
7
Kä cä yɛ nööŋ muun mi gɔaa
kɛ ɣöö bia dɛykɛ kɛnɛ
gɔykɛ cam.
Kä mëë cia ben thi̱n cuarɛ
mundä ya̱r,
cuarɛ duŋdä jak kä mi jiääk.
8
Kä /ken bööth palä wee i̱,
‘Kuoth Nhial a nikä?’
Kä nɛy tin ŋeeckɛ ŋuɔ̱t
kui̱c kɛn ɣä,
kä cu ruëëc ɣä duer duer,
kä lat go̱o̱k ni ruaacni
go̱o̱kä kuɔth Baal,
kä ca wä guɔ̱ɔ̱r ni
ti thil luɔt.
9
“Kɛ kui̱ ɛmɔ, ɣän bä yɛ nyɔk
kɛ luk,
kä bä gaat gankun luk,
ruac ni ɣän Kuoth Nhial.
10
Kä wër ni kä Ki-ti-yim
kui̱ konyä ca̱ŋ,
kä lɛni wä muun Ke-dhar
kui̱ känyä ca̱ŋ,
guicɛ agɔaa mi tëë kɛ
mi ce̱tkɛ nɛmɛ mi ci kɔŋ
te thi̱n.
11
Kä tëë kɛ do̱r mi ci kuthkɛ
met luɛl,
a cäŋ /cikɛ kuth ti thuɔ̱ɔ̱k?
Kä ci nɛɛkä Kuothdiɛn in bum luɛ̈l
kɛ kuoth mi thil luɔt.
12
Kä bɛ pua̱a̱r lath kɛ ti̱ti̱,
a jɛ ga̱a̱c kä a jɛ ŋɛ̈ɛ̈r
kɛ bɛ̈c bɛ̈ɛ̈c ti̱ti̱,
ruac ni ɣän Kuoth Nhial.
13
Ci nɛɛkä dueer rɛw la̱t,
cikɛ ɣä pa̱l ruëëc,
ɣän lo̱o̱l pi̱i̱ni tin tëk
cikɛ wä tët ni rɔ̱ wa̱t
pi̱i̱ni mi dɔ̱ŋ,
wa̱t pi̱i̱ni mi /ci dee me̱t tekɛ pi̱w.
14
“Kä I-thɛ-rɛl ɛ kuany?
Jɛn ɛ kuany mëë dapkɛ jɛ?
Kä ɛŋu mɔ ca jɛ lɛ naŋ
pɛɛcä mɔ?
15
A ro̱t naath ce̱tnikɛ lony kɛ jɛ,
wieekɛn nikɛ jɔw mi diit.
Kä cikɛ mundɛ däk,
kä ci wi̱i̱kɛ da̱k a thilɛ ram
mi cieŋ thi̱n.
16
A ci ji̱ wec Mɛm-pith

Mɛm-pith 
 Ɛ jɛn där wec kuec caam I-jëp.
 kɛnɛ
ji̱ Ta-pa-neth

Ta-pa-neth 
 Ɛ jɛn wec këth I-jëp kɛnɛ I-thɛ-rɛl in bum bum.
 mi̱em
wecdu mut.
17
Kä /ciɛ ji̱n no̱ŋ jɛ rɔ mɔ ɛn nɛmɛ
kɛ pälu kɛ Kuoth Nhial
ni Kuothdu,
mëë bo̱o̱th ji̱ kɛ duɔ̱p in gɔaa?
18
Kä täämɛ ɛŋu mi ci jek kɛ
wädu kä I-jëp,
ɛ ɣöö bi wä maath
kɛ pi̱ kiɛɛr?
Kiɛ ɛŋu mi ci jek kɛ wädu
kä A-thi-ri-ya,
ɛ ɣöö bi wä maath kɛ pi̱
kiɛɛr Yu-pɛ-ree-tidh?
19
Ba ji̱ däk ɛ dueerku,
kä ba ji̱ luk ɛ pälu kɛ Kuoth.
Kä ŋäc ni jɛ ɛ riɛk mi bɛ̈c bɛ̈c
kä ji̱
ɛn ɣöö päli Kuoth Nhial
min la Kuothdu ruëëc,
thilɛ ji̱ luth kɛ ɣä,
ruac ni ɣän Kuoth in la Ruey Ɣɔaa.”
20
“Kä kɛ gua̱a̱th ëë ci wä
ci gök ŋua̱a̱kdu töl,
kä curi depku lony wi̱i̱ i̱,
‘Ɣän /cä ji̱ bi lät ikä.’
Kä gua̱th diaal tin luɔc luɔɔc,
kɛnɛ thär jiɛn diaal
tin tɔ̱ɔ̱c
la pali kuth ti jiɛn thi̱n.
21
Kä cua̱ ji̱ pith ala ŋɔ̱a̱r
mi gɔaa rɛy kuayni ti gɔw.
Kä /keni loc ni rɔɔdu,
a bi ce̱tnikɛ ŋɔ̱a̱r ŋɛ̈ɛ̈c?
22
A cäŋ bi rɔ lak kɛ thabuuny
mi tëë di bä,
ŋot biɛl dui̱rädu ni nhiamdä,
ruac ni ɣän Kuoth Nhial ni Kuothdu.
23
Kä ɛŋu deri wee i̱,
‘Ɣän /ka̱n jiääk,
/ka̱n wä kɔɔr kuɔth Baal ɔ’?
Guic lätku tin ci la̱t rɛy lo̱o̱lä,
ŋäc ni kɛn tin ci la̱t.
Ce̱tdi nikɛ nac thɔ̱a̱rɔa̱a̱l mi ŋar,
24
kɛnɛ muul mi cieŋ
rɛy dɔaar,
mi go̱o̱r tut kä ŋuäc rɛy jiɔam!
Ɛŋa mi dee jɛ luäŋ kɛ luuc
rɛy ciɛŋädɛ nɔmɔ?
/Ci tut tin görkɛ jɛ rɔ̱ dee
cuc kɛ jɛ,
bikɛ röm kɛ jɛ mi wëë
wä wuɔ̱th.
25
/Cu wur bi ciöku pööth
kä bi ro̱lu kööt kɛ rɛw.
Kä curi wee i̱, ‘Thilɛ jɛ luɔt,
ɣän nhɔakä kɛn kuth
kɔ̱kiɛn ti̱ti̱,
ɣän bä guɔ̱ɔ̱r ni kɛ.’
26
“Ce̱tnikɛ min la cuer a po̱c
mi ca käp kuel,
inɔ bä bi dhɔr I-thɛ-rɛl pöc,
kɛn kɛ kua̱rkiɛn, kɛnɛ ruëëckiɛn,
kɛ bööth palädiɛn,
amäni göökiɛn,
27
tin jiökɛ jiath i̱,
‘Ɛ ji̱n gua̱a̱r,’
kä jiökɛ päm i̱,
‘Ɛ ji̱n daap ɣä mɔ.’
Kä cikɛ ɣä riet jɔkdiɛn
a /ci mɔ a nhiamdiɛn.
Kuɛ la ɣöö kɛ gua̱a̱th in tekɛ rikä
bikɛ wee i̱,
‘Bër bi kɔ ben luäk!’
28
Kä kuthkun tin cia lät kä rɔ̱
ku la nikä?
Akɛ bëë, mi dëë yɛ ben luäk kɛ
gua̱a̱th in te yɛn rikä,
kɛ ɣöö kuthkun ŋuankɛ ce̱tnikɛ
wi̱i̱kun, lö Juda.
29
“Ɛŋu ku yɛn lɛ gɔnyni ɣä mɔ?
A ci yɛn diaal rɔ̱ luɔ̱c ɣä,
ruac ni ɣän Kuoth Nhial.
30
Ɣän cä gaatkun näk,
kä thilɛ mi cɛ lot kä yɛ,
kä cuarɛ göökun näk nikɛ thɛpnikun
ce̱tnikɛ lony mi näk buɔthɛ.
31
Kä yɛn ri̱c ɛmɛ,
liɛŋɛ ruac Kuɔth Nhial.
A ku ɣän ce̱tkɛ därdɔaar
kä I-thɛ-rɛl,
kiɛ ro̱l muɔ̱th mi col?
Kä ɛŋu ruac nɛɛkä mɔ i̱, ‘Lɔr nɛy,
/ca̱kɔ bi lɛ ben kä ji̱’?
32
A ku nyal tik buɔ̱ɔ̱lɛ
a päl ruëëc,
kiɛ la nyam mi muɔ̱tkɛ yɔadɛ
a päl ruëëc?
Kä ŋotdɛ nɛɛkä pa̱l kɛ ɣä ruëëc
kɛ ni̱n ti ŋuan.
33
“Kä ŋäci guur raam
mi nhɔki i̱di!
A cäŋɛ ni män tin jiäk cikɛ ŋi̱eec
kɛ dupku.
34
A cäŋɛ ni bi̱i̱du jëkɛ riɛm
cani thi̱n,
cäŋ /keni kɛ jek a tölkɛ duel bä.
Ŋotdɛ kɛ mi lätdi kɛ kä ti̱ti̱,
35
ruaci wi̱i̱ i̱, ‘Thilɛ mi ŋäci,
kɛ thuɔ̱k jɛn /cɛ gak kɛ ji̱.’
Kä nɛnɛ, ɣän bä ji̱ luk kɛ ɣöö
ci wee i̱,
‘Thilɛ duer mi ci la̱t.’
36
Thia̱kɛ kä ji̱ ɛn ɣöö bi wi̱cdu
mal ri̱t!
Bi I-jëp ji̱ jak kä po̱c ce̱tkɛ min
ca lät kä ji̱ ɛ A-thi-ri-ya.
37
Kä bi jiɛɛn ɛn guäth ɛmɔ
a te tetku wi̱i̱du kɛ pöc,
kɛ ɣöö lo̱k Kuoth Nhial kɛn nɛy
tɔ̱ ŋääthi tɔ̱,
kä /ca ji̱ bi luäk ɛ kɛn.”
